Det kommer til at koste Aalborg Forsyning 226,5 millioner kroner, hvis der skal rulles fjernvarme ud til Nibe af den aalborgbaserede virksomhed. I øjeblikket er det Nibe Varmeværk A.m.b.a., der forsyner nibenitterne med varme, men prisen er blevet sat væsentlig op, fordi varmeværket er afhængig af gas 80-85 procent af tiden. Den resterende tid har de en elkedel, som de bruger, når elpriserne er lave. I sommeren 2022 kunne TV2 Nord berette, at priserne var steget 170 procent. Efter krigen i Ukraine er prisen på varme eksploderet for nibenitterne, fordi gassen er så dyr. Derfor er det selvejede varmeselskab interesseret i at blive overdraget til Aalborg Forsyning, som forsyner aalborgenserne med meget billig fjernvarme, fordi en stor del af varmen er overskudsvarme fra Aalborg Portland. Men det bliver ikke gratis for nibenitterne. Det viser tal fra Aalborg Forsyning. En betydelig ekstra regning De dyre installationer skal nemlig betales af de lokale gennem et såkaldt kraftvarmetillæg i 20 år, hvis de får fjernvarme til byen. Efter 20 år frafalder tillægget, så beboerne i Nibe får lige så billig varme som aalborgenserne. Tillægget lyder på 33,05 kroner per kvadratmeter per år. Det vil altså sige, at hvis man har et standardhus på 130 kvadratmeter, som bruger 18,1 MWh årligt, vil et kraftvarmetillægget årligt koste husstanden 4300 kroner. Det svarer til omtrent 20 procent, af hvad ejere af en standard bolig skal betale til varme om året. Det skal dog ses i lyset af, at størrelsen på de solgte villaer i Nordjylland i gennemsnit var 165 kvadratmeter store i 2022. Derfor vil de fleste boligejere i Nibe højst sandsynligt opleve, at tillægget er større. Alligevel viser beregninger, at der er penge at spare. Jo større huset er og des mere varme, der bruges stiger besparelsen ved at lade Aalborg Forsyning overtage varmeværket. Forbrugerne får også mulighed for at betale hele kraftvarmetillægget på en gang i stedet for over 20 år. Det opnår man en besparelse ved. For en standardbolig på 130 kvadratmeter vil engangsbeløbet være omtrent 75.000 kroner. Det er til generalforsamling på Nibe Varmeværk den 3. april klokken 19.00, at der skal træffes beslutning om hvorvidt Aalborg Forsyning skal overtage værket. Hvis man takker vælger, at overdrage varmeværket, skal en transmissionsledning bygges fra Nibe til Aalborg, og det vil være klar til drift i 2027-2028.

Referat:
Det bliver ikke med et trylleslag billigere for nibenitterne at få fjernvarme fra Aalborg. Men der er penge at spare - særligt hvis man har planer om at blive boende i mange år.